”13 penali din Parlament vs. o agenție de publicitate”: Administratorul Papaya Advertising, chemat la Poliție pentru a da explicații despre clipul ”Copiii referendumului”, inspirat de o distopie

13 parlamentari au făcut plângere la Poliție împotriva agenției de publicitate Papaya Advertising, autoarea mai multor spoturi cu puternic mesaj social, după realizarea clipului ”Copiii referendumului”, prin care îndemna la boicotarea consultării populare din 6 -7 octombrie privind redefinirea familiei drept căsătoria exclusivă dintre un bărbat și o femeie.

Administratorul agenției Papaya Advertising, Robert Tiderle, a anunțat că a fost chemat să se prezinte, marțea viitoare, la Direcția de Investigații Criminale a Poliției ”în vederea clarificării tuturor aspectelor referitoare la obiectul sesizării”.

”13 penali din parlament vs o agentie de publicitate. Pana marti o sa numar minutele 🙂”, a scris Iderle pe Facebook.

Spotul ”Copiii referendumului”, realizat de Papaya, a fost lansat pe 1 octombrie de Comunitatea Declic pentru a îndemna la boicotarea referendumului pentru redefinirea familiei drept căsătoria dintre un bărbat și o femeie. Mesajul clipului a fost: ”Pentru ca răul să nu se întâmple, e suficient ca oamenii buni să stea acasă”.

Clipul a fost inspirat de serialul HBO ”Povestea slujitoarei” (”The handmaid’s tale”), realizat după romanul omonim al scriitoarei canadiene Margaret Atwood. Serialul spune povestea unei femei care este nevoită să fie concubină în dictatura teocrată fundamentalistă din viitorul apropiat a Gileadului totalitar, teritoriu cunoscut anterior drept Statele Unite, și unde drepturile femeilor nu mai există (detalii aici).

”Comunitatea Declic lansează clipul ”Copiii referendumului”, produs de Papaya Advertising. Clipul prezintă viitorul copiilor noștri, dacă mergem la referendum și îl validăm”, a anunțat atunci comunitatea într-un comunicat de presă

”Acest referendum nu este despre familia tradițională, ci despre îngrădirea drepturilor copiilor noștri. Depinde de noi dacă ne vom crește copiii într-o nouă dictatură, sub teroare”, a declarat Roxana Pencea Brădățan, senior campaigner Declic.

România noastră nu poate fi a urii și a strigmatizării, așa cum nu poate fi nici a corupților. Libertatea este un drept fundamental și vrem să fie respectat, se mai arată în comunicat.

În aceeași zi în care a fost lansat spotul, vicepreședintele ALDE Steluța Cătăniciu a cerut Autorității Naționale pentru Protecția Drepturilor Copilului și Adopție ”să ia atitudine” față de folosirea unor copii în respectivul clip (detalii aici).

Papaya Advertising s-a făcut remarcată printr-o serie de spoturi cu puternic mesaj social: a realizat reclamele la vopseaua Savana care ironizează campania Coaliției pentru Familie sau spotul pentru Transavia, cu sloganul „Pentru ca răul să triumfe, e suficient ca oamenii buni să nu facă nimic”.

Reclama a fost salutată de internauți, mai ales după ce agenția și-a lansat creația cu anunțul ”Pentru ca răul să triumfe, e suficient ca oamenii buni să nu facă nimic. Sau brandurile”. Reclama la Transavia a apărut pe fondul apelului la boicotarea brandurilor comerciale care își fac reclamă pe Antena 3 și RTV.

Pe 25 iunie, Papaya Advertising a anunțat pe Facebook că le va da liber angajaților pentru a participa la mitingul de la Parlament din ziua moțiunii de cenzură. Gestul a determinat CEC să rezilieze contractul cu agenția de publicitate (detalii aici).